የአገሪቱን የውጭ  ምንዛሪ መጠንን ለማሳደግ  እየተሠራ መሆኑን  ሚንስትሩ ተናገሩ
አገሪቱን በዓለም አቀፍ የንግድ ስርዓት ተወዳዳሪ በማድረግ የሚገኘውን የውጭ ምንዛሪ መጠን ለማሳደግ እየተሠራ መሆኑን የንግድ ሚኒስትሩ ዶክተር በቀለ ቡላዶ ተናገሩ፡፡ሚኒስቴር መስሪያ ቤቱ ከሁሉም ክልሎች ከተወጣጡ ኃላፊዎችና ባለድርሻ አካላት ጋር በ2009 አፈፃፀምና በ2010 እቅድ ዙሪያ በሃዋሳ ከተማ ምክክር እያደረገ ነው፡፡በምክክር መድረኩ ላይ ሚኒስትሩ ዶክተር በቀለ ቡላዶ እንዳሉት ሀገሪቱ ፈጣን የኢኮኖሚ እድገት እያስመዘገበች መሆኑን ተከትሎ ለንግድና ኢንቨስትመንት ተመራጭ መዳረሻ እየሆነች ነው፡፡የወጪና ገቢ ምርቶችን የጥራት ቁጥጥርና ክትትል በማጠናከር ግልፅ፣ ፍትሃዊና በውድድር ላይ የተመሰረተ ዘመናዊ የንግድ ስርዓት በመዘርጋት ወደ ውጭ የሚላኩ ምርቶች ላይ እሴት በመጨመር የአገሪቱን የውጭ ምንዛሪ ግኝት ለማስፋት እየተሰራ መሆኑንም ተናግረዋል፡፡በዋና ዋና ወጪ ንግድ አፈፃፀምም  ካለፈው ዓመት ጋር ሲነፃፀር የጥራጥሬ ምርቶች በመጠን 5 በመቶና በዋጋ 21 በመቶ እድገት አሳይቷል፡፡